**Broj: 711-I-1665-M-102/19-02-17**

Zagreb, 12. srpnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Stjepana Ivoša, općinskog načelnika Općine Martinska Ves, za davanjem mišljenja Povjerenstva,** na 56. sjednici, održanoj 12. srpnja 2019.g., daje sljedeće

**MIŠLJENJE**

**I. Dužnosnik Stjepan Ivoš, općinski načelnik Općine Martinska Ves, dužan je Povjerenstvu podnijeti izvješće o imovinskom stanju vezano za dobiveni iznos potpore obiteljskom poljoprivrednom gospodarstvu u vlasništvu dužnosnikova bračnog druga, istekom godine u kojoj je potpora isplaćena.**

**II. Dužnosnik je dužan Povjerenstvu podnijeti izvješće o imovinskom stanju vezano za kupnju traktora i sjetvospremača, istekom godine u kojoj je bračni drug dužnosnika stekao vlasništvo nad navedenim pokretninama.**

 Obrazloženje

Zahtjev za davanjem mišljenja Povjerenstva podnio je dužnosnik Stjepan Ivoš, općinski načelnik Općine Martinska Ves. U knjigama ulazne pošte zahtjev je zaprimljen pod poslovnim brojem: 711-U-2582-M-102/19-01-3 dana 11. srpnja 2019. g., povodom kojeg se vodi predmet broj M-97/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Stjepan Ivoš povodom obnašanja dužnosti općinskog načelnika Općine Martinska Ves obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je njegova supruga nositelj OPG-a (obiteljskog poljoprivrednog gospodarstva) Ivoš Anica, čiji on nije član te da se navedeni OPG prijavio na natječaj za Potpora razvoju malih poljoprivrednih gospodarstava iz Programa ruralnog razvoja Republike Hrvatske za razdoblje 2014. - 2020. koji je koji je raspisala Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija) dana 27. lipnja 2018.g., s prvim izmjenama od 29. kolovoza 2018.g. i drugim izmjenama od 5. veljače 2019.g. Dužnosnik navodi da je utvrđeno da je OPG Ivoš Anica ispunio uvjete natječaja te je dana 12. lipnja 2019.g. potpisan Ugovor s Agencijom o dodjeli potpore u iznosu od 111.187,50 kn za kupnju traktora i sjetvospremača. Potpora se isplaćuje u dvije rate, a prva rata u iznosu od 55.593,75 kn uplaćena je 9. srpnja 2019.g., dok će druga rata biti uplaćena po završetku projekta, odnosno kad se obavi kupnja traktora i sjetvospremača. Dužnosnik traži mišljenje Povjerenstva treba li u izvješću o imovinskom stanju navesti odmah navedenu promjenu u imovini koja se odnosi na primitak novčane potpore u iznosu od 55.593,75kn koji joj je do sada uplaćen ili isto može učiniti do kraja godine odnosno treba li popuniti obrazac izvješća tek po završetku projekta i uplate cijelog iznosa novčane potpore te u kojoj rubrici to treba napraviti. Dužnosnik također traži mišljenje Povjerenstva treba li navesti samo povećanje imovine bračnog druga, a ne i potporu u novcu, obzirom da će potpora biti utrošena za kupnju traktora i sjetvospremača te će se iznos ostvarene potpore vidjeti u imovini supruge.

Člankom 8. stavkom 1. ZSSI-a propisano je da su dužnosnici dužni podnijeti izvješće o imovinskom stanju Povjerenstvu s podacima o imovini svoga bračnog ili izvanbračnog druga i malodobne djece.

Člankom 8. stavkom 2. ZSSI-a propisano je da su, ako je tijekom obnašanja javne dužnosti došlo do bitne promjene glede imovinskog stanja, dužnosnici dužni o tome podnijeti izvješće Povjerenstvu istekom godine u kojoj je promjena nastupila.

Prema članku 8. stavku 7. ZSSI-a podaci o stečenoj imovini obuhvaćaju podatke o pokretninama veće vrijednosti te primicima koji se ne smatraju dohotkom i primicima na koje se ne plaća porez na dohodak. Prema stavku 8. pod pokretninama veće vrijednosti podrazumijevaju se vozila i radni strojevi, pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Obzirom da je OPG organizacijski oblik putem kojeg fizička osoba obavlja poljoprivrednu djelatnost, stjecanje prihoda državne potpore predstavlja povećanje imovine fizičke osobe. U konkretnome slučaju isplata državne potpore ima za cilj nabavu strojeva za obavljanje poljoprivredne djelatnosti i prethodi istoj, a nabava istih strojeva također dovodi do promjene u imovini člana obitelji dužnosnika.

Prema navedenome radi se o dvije promjene u imovini koje se upisuju u posebne rubrike predviđene u izvješću o imovinskom stanju (subvencije i poticaji te pokretnine koje se upisuju u javni registar), neovisno o tome što će sredstva državne potpore biti utrošena za nabavu traktora i sjetvospremača. Nadalje, moguća je situacija u kojoj stjecanje državne potpore i kupnja traktora i sjetvospremača nastaju u jednoj kalendarskoj godini ili u dvije kalendarske godine.

Stoga je dužnosnik Stjepan Ivoš, općinski načelnik Općine Martinska Ves dužan navesti iznos novčane potpore koji je isplaćen obiteljskom poljoprivrednom gospodarstvu u vlasništvu dužnosnikova bračnog druga, podnošenjem izvješća o imovinskom stanju Povjerenstvu istekom godine u kojoj je isplaćen taj iznos odnosno podnošenjem izvješća o imovinskom stanju istekom godine u kojoj su kupljeni traktor i sjetvospremač.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Stjepan Ivoš, elektronička dostava
2. Objava na internetskoj stranici Povjerenstva
3. Pismohrana